google/wiki40b huggingface dataset:
Θεμιστοκλής Ξανθόπουλος

Βιογραφικά στοιχεία

Είναι γιος του Σπύρου Ξανθόπουλου και της Ελένης Σισίνη. Από την πλευρά της μητέρας του κατάγεται από παλαιά οικογένεια πολιτικών της Γαστούνης και είναι εγγονός του Γεωργίου Σισίνη, δημάρχου Ήλιδας, καθώς και δισέγγονος του Νικολάου Σισίνη, βουλευτή. Περάτωσε τις εγκύκλιες σπουδές του στη Βαρβάκειο Σχολή και σπούδασε στο τμήμα Πολιτικών Μηχανικών του Εθνικού Μετσόβιου Πολυτεχνείου. Πραγματοποίησε μεταπτυχιακές σπουδές στο Πανεπιστήμιο της Τουλούζ, του οποίου αναγορεύθηκε διδάκτορας.
Το 1965 εξελέγη υφηγητής της Υδραυλικής στο Αριστοτέλειο Πανεπιστήμιο Θεσσαλονίκης και εν συνεχεία έκτακτος και τακτικός καθηγητής, θέση στην οποία παρέμεινε μέχρι το 1975. Το ίδιο εξελέγη τακτικός καθηγητής Υδρολογίας και Υδραυλικών Έργων στη σχολή πολιτικών μηχανικών στο Εθνικό Μετσόβιο Πολυτεχνείο. Το 2004 αποχώρησε από το Πανεπιστήμιο με τον τίτλο του Ομότιμου Καθηγητή. Την περίοδο 1997 - 2003 διετέλεσε πρύτανης του Ε.Μ.Π. ενώ τις περιόδους 1981 - 1983 και 1995 - 1997 πρόεδρος της σχολής πολιτικών μηχανικών.
Την περίοδο 1989 - 1993 χρημάτισε Γενικός Διευθυντής της ΔΕΗ. Τον Μάρτιο του 2004 διορίστηκε υφυπουργός ΥΠΕΧΩΔΕ στον τομέα των δημοσίων έργων στην κυβέρνηση Καραμανλή, θέση στην οποία παρέμεινε μέχρι και τον Σεπτέμβριο του 2009.
Killing Is My Business... and Business Is Good!

Ιστορία του δίσκου

Τον Απρίλιο του 1983, ο Ντέιβ Μαστέιν απολύθηκε από το συγκρότημα των Metallica και αντικαταστάθηκε από τον Κερκ Χάμμετ των Exodus. Ο Μαστέιν σχημάτισε τους Fallen Angels και το καλοκαίρι εκείνης της χρονιάς γνώρισε τον μπασίστα Ντέιβ Έλεφσον, με τον οποίο σχημάτισαν τους Megadeth. Στο συγκρότημα εντάχθηκαν ο κιθαρίστας Γκρεγκ Χάντεβιντ και ο ντράμερ Ντιζόν Καράδερς. Στις 31 Δεκεμβρίου 1983, ο Μαστέιν αποφάσισε να αναλάβει και τα φωνητικά του συγκροτήματος και στις αρχές της νέας χρονιάς ηχογράφησαν ένα ντέμο με τα τραγούδια "Last Rites / Loved to Deth", "Mechanix" και "The Skull beneath the Skin".

Για μερικές ζωντανές εμφανίσεις, στους Megadeth εντάχθηκε ο κιθαρίστας των Slayer, Κέρι Κινγκ, ενώ λίγο αργότερα ο ντράμερ Γκαρ Σάμουελσον αντικατέστησε τον Λι Ράους. Το Νοέμβριο του 1984, οι Megadeth υπέγραψαν συμβόλαιο με την "Combat Records" και τον επόμενο μήνα ο Κρις Πόλαντ ανέλαβε χρέη κιθαρίστα στο πλευρό του Ντέιβ Μαστέιν.

Στα τέλη του 1984, οι Megadeth έπαιξαν τις πρώτες τους συναυλίες στη Νέα Υόρκη, μαζί με τους Slayer και ξεκίνησαν τις ηχογραφήσεις για τον πρώτο τους δίσκο στα "Indigo Ranch Studios" του Μάλιμπου της Καλιφόρνια. Οι ηχογραφήσεις διήρκεσαν μέχρι τον Ιανουάριο του 1985 μετά από πληρωμή 8.000 δολαρίων από την εταιρεία. Παρ' όλα αυτά, το συγκρότημα ξόδεψε το μισό μπάτζετ του σε ναρκωτικά, αλκοόλ και φαγητό με αποτέλεσμα να μην έχουν τη δυνατότητα να πληρώσουν τον παραγωγό του άλμπουμ και να αναγκαστούν να κάνουν οι ίδιοι την παραγωγή. Στο δίσκο περιέχεται και η διασκευή στο "These Boots" της Νάνσι Σινάτρα, με διαφορετικούς στίχους, μία εκτέλεση η οποία θεωρήθηκε "αχρεία και επιθετική" από τον αρχικό συνθέτη ο οποίος απαίτησε να αφαιρεθεί από το δίσκο, με αποτέλεσμα οι εκδόσεις του από το 1995 και έπειτα να μην περιέχουν το κομμάτι, ενώ η έκδοση του 2002 περιέχει το τραγούδι με χαρακτηριστικό τόνο να ακούγεται στα λογοκριμένα σημεία. Το τραγούδι "Mechanix", είχε γραφτεί από τον Μαστέιν το διάστημα που ήταν μέλος των Metallica και μία εκτέλεση του με διαφορετικούς στίχους, υπάρχει στο κομμάτι "The Four Horsemen" από το δίσκο τους, "Kill 'Em All".

O δίσκος κυκλοφόρησε το καλοκαίρι εκείνης της χρονιάς, με το συγκρότημα να περιοδεύει στις Ηνωμένες Πολιτείες και τον Καναδά μαζί με τους Exciter. Εκείνο το διάστημα, ο Μάικ Άλμπερτ αντικατέστησε τον Κρις Πόλαντ, ο οποίος επέστρεψε στο συγκρότημα τον Οκτώβριο του 1985.

Το "Killing Is My Business... and Business Is Good!" έλαβε θετικές κριτικές με το "Allmusic" να του δίνει 3 αστέρια και το "Sputnik Music" 4 με άριστα το 5, αλλά είναι ο μοναδικός δίσκος του συγκροτήματος ο οποίος δεν κατάφερε να μπει στο Billboard 200.

Τραγούδια

1. Last Rites / Loved to Deth (Mustaine) - 4:38

2. Killing Is My Business... and Business Is Good! (Mustaine) - 3:05

3. The Skull Beneath the Skin (Mustaine) - 3:46

4. These Boots (Hazlewood) - 3:44

5. Rattlehead (Mustaine) - 3:42

6. Chosen Ones (Mustaine) - 2:54

7. Looking Down the Cross (Mustaine) - 5:01

8. Mechanix (Mustaine) - 4:20
Αργαλαστή Μαγνησίας

Ιστορικά στοιχεία

Κατά την περίοδο της Τουρκοκρατίας η Αργαλαστή ήταν πρωτεύουσα των «Βακουφίων». Αναπτύχθηκε οικονομικά και το όνομά της έφερε η περιοχή του Πηλίου. Υπαγόταν στη μητρόπολη Δημητριάδος. Το 1821 κάηκε από τους Τούρκους γιατί δεν «προσκύνησε». Ο ναός των Αγίων Αποστόλων (Πέτρου και Παύλου) βρίσκεται κοντά στην κεντρική πλατεία και χτίστηκε το 1886, ενώ το καμπαναριό του το 1913.
Στην περιφέρεια υπάρχουν ερείπια από αρχαίους οικισμούς. Οι ιστορικοί υποστηρίζουν ότι εκεί βρισκόταν η αρχαία πόλη Σπάλαθρα, ενώ άλλοι εντοπίζουν εκεί την πόλη Μαγνησία.
Η Αργαλαστή, ως μεγάλο χωριό, διαθέτει γυμνάσιο, λύκειο, ταχυδρομικό γραφείο, κέντρο υγείας και αστυνομικό τμήμα.
Παγκόσμιο πρωτάθλημα υδατοσφαίρισης

Το Γουόρλντ Λιγκ Υδατοσφαίρισης (αγγλικά: Water Polo World League) αποτελεί διεθνή θεσμό από το 2002 για τους άνδρες και από το 2004 για τις γυναίκες.

Το ιστορικό της διοργάνωσης

Το πρώτο Γουόρλντ Λιγκ διεξήχθη στην Πάτρα από τις 28 Ιουνίου μέχρι τις 4 Αυγούστου 2002 και η δοργανώτρια χώρα κατέλαβε την τέταρτη θέση, χάνοντας στο μικρό τελικό από την Ουγγαρία, με 13-6. Το χρυσό μετάλλιο στους άνδρες στο πρώτο Παγκόσμιο Λιγκ κατέκτησε η Ρωσία, κερδίζοντας την Ισπανία με 10-8. Το 2009 το Μαυροβούνιο κατέκτησε τον πρώτο του τίτλο στους άνδρες.
Στον τελικό του 2011, οι ΗΠΑ κατέκτησαν τον 6ο τίτλο στην ιστορία τους στις γυναίκες, επικρατώντας με 9-7 στην παράταση της Ιταλίας (κ.α. 7-7) στον τελικό στην Κίνα στις 19 Ιουνίου.
Ευρωμπάσκετ 2013

2ος Προκριματικός γύρος

(Οι ομάδες μεταφέρουν και τα μεταξύ τους αποτελέσματα του 1ου γύρου)
Πεντάκωμο

Τοποθεσία

Το Πεντάκωμο βρίσκεται 20 χιλιόμετρα ανατολικά της Λεμεσού. Είναι κτισμένο σε υψόμετρο 120 μέτρων πάνω από την επιφάνεια της θάλασσας. Στα δυτικά συνορεύει με το Μοναγρούλλι, στα βόρεια με την Ασγάτα και ανατολικά με το Μαρί. Η νότια πλευρά της διοικητικής της έκτασης είναι παραθαλάσσια, με το μήκος των ακτών του να φτάνει τα 15 χιλιόμετρα. Η ακτή του Πεντακώμου ονομάζεται Ακτή του Κυβερνήτη (Governors’ Beach).

Ιστορία

Το Πεντάκωμο υπάρχει καταγεγραμμένο σε χάρτης της εποχής της Φραγκοκρατίας με την ονομασία Pendacomo. Ο Λουί ντε Μας Λατρί το περιλαμβάνει στα χωριά που άνηκαν στην ιδιοκτησία του βασιλιά.
Όταν ξεκίνησε η τουρκοκρατία στην Κύπρου (1571), στο Πεντάκωμο εγκαταστάθηκαν Τούρκοι, οι οποίοι ζούσαν αρμονικά με τον ελληνικό πληθυσμό έως το 1974.
Ζλάτα Όγκνιεβιτς

Προσωπική ζωή

Πέντε μήνες μετά την ανεξαρτησία της Κριμαίας από την Ουκρανία, η Ζλάτα δήλωσε ότι οι γονείς της που κατοικούν στην Κριμαία δεν δέχονται ρωσική υπηκοότητα.
Κύπελλο Ιταλίας (ποδόσφαιρο ανδρών)

Λογότυπο

Το λογότυπο του κυπέλλου έχει εξελιχθεί με το πέρασμα του χρόνου. Το 2018 παρουσιάστηκε το νέο λογότυπο του κυπέλλου.
Kia Rio

Το Kia Rio είναι ένα μικρομεσαίο αυτοκίνητο της κατηγορίας C, που παράγεται από την νοτιοκορεατική αυτοκινητοβιομηχανία Kia Motors από τον Αύγουστο του 2000 και από το 2017 βρίσκεται στην τέταρτη γενιά του. Η πρώτη γενιά λανσαρίστηκε στην αγορά στα τέλη του 2000, για την σεζόν του 2001, και αντικατέστησε το Kia Pride, που είχε αποσυρθεί από την παραγωγή νωρίτερα μέσα στο 2000.
Συγγενικά αυτοκίνητα στην αγορά με το Rio είναι το Toyota Vitz (Toyota Yaris ή Toyota Echo σε μερικές αγορές), το Chevrolet Aveo και το Hyundai Accent. Το Rio συναγωνίζεται και με αυτοκίνητα όπως το Honda Civic και το Mazda 3, σε μικρότερo βαθμό.
Τρία χρώματα: Η Κόκκινη ταινία

Πλοκή

Η ταινία ξεκινά με τον ήχο ενός τηλεφώνου, στο σπίτι ενός μοντέλου, της Βαλεντίν. Στην άλλη γραμμή ήταν ο Μισέλ, το αγόρι της, ο οποίος είναι λίγο απότομος, ενώ αυτή φαίνεται να του είναι εξαιρετικά πιστή. Η Βαλέντίν αργότερα, πάει για φωτογράφιση, καθώς θα συμμετέχει σε μία διαφήμιση τσίχλας. Τότε, ο φωτογράφος της λέει να πάρει ένα θλιμμένο ύφος και τη φωτογραφίζει προφίλ σε κόκκινο φόντο. Αυτή η εικόνα εμφανίζεται διαρκώς στην ταινία, λόγω διαφημιστικών επιγραφών. Στο δρόμο για το σπίτι της η Βαλεντίν πατάει μία σκύλα. Όταν την πάει στον ιδιοκτήτη, εκείνος ήταν παγερά αδιάφορος, και της είπε να κάνει ό,τι θέλει. Τότε εκείνη πάει τη σκύλα, τη Ρίτα, στον κτηνίατρο και την κρατάει σπίτι της.
Μία φορά όταν την πήγε βόλτα, η σκύλα της έφυγε και πήγε στο παλιό της αφεντικό. Τότε, η Βαλνετίν, βλέπει τον Ζοζέφ, έναν συνταξιούχο δικαστή να κρυφακούει τις τηλεφωνικές συνομιλίες των γειτόνων του. Εκείνη τον σιχάθηκε και, φεύγοντας, του είπε ότι τον λυπάται. Παράλληλα, διαδραματίζεται μία άλλη ιστορία: ενός φοιτητή της νομικής, ο οποίος έχει σχέση μία ξανθή, κομψή κοπέλα. Τελικά, περνάει τις εξετάσεις. Μέρες πριν, του είχε πέσει ένα βιβλίο στον δρόμο, το οποίο σταμάτησε σε μία συγκεκριμένη σελίδα. Έπεσε ερώτηση στους διαγωνισμούς του, από αυτήν τη σελίδα. Αργότερα η σχέση του χαλάει, γιατί εκείνη τα φτιάχνει με άλλον, χωρίς εξηγήσεις κ.λπ.
Ο δικαστής, τελικά, παραδόθηκε μόνος του στην αστυνομία. Η Βαλεντίν όταν είδε την είδηση στις εφημερίδες έτρεξε να του πει ότι δεν το έκανε αυτή. Τότε της είπε ότι επίτηδες το έκανε για να έρθει να τον δει αλλά και επειδή είπε ότι τον λυπόταν. Από τότε αρχίζει μία βαθύτερη σχέση μεταξύ τους, με τον έναν να ανοίγεται περισσότερο στον άλλον. Αργότερα, η Βαλεντίν, αποφασίζει να πάει στην Αγγλία, γιατί πνιγόταν με την οικογένειά της. Θα πήγαινε στην Αγγλία με φέρι μποτ, όπως της πρότεινε ο συνταξιούχος. Πριν φύγει από τη Γαλλία ήθελε να αποχαιρετήσει τον Ζοζέφ, έτσι του έστειλε πρόσκληση, σε μία επίδειξη που θα συμμετείχε. Στο τέλος την περίμενε εκεί και άρχισαν να μιλάνε για αρκετή ώρα.
Κάποια στιγμή η Βαλεντίν του είπε ότι ξέρει πως κάποια γυναίκα τον πρόδωσε. Τότε αυτός της είπε όλη την ιστορία του. Η ιστορία του ήταν σχεδόν ίδια, με ελαφρές παραλλαγές με την ιστορία του φοιτητή που διαδραματίζεται παράλληλα στην ταινία. Στο τέλος τους διώχνουν από το θέατρο και κανονίζουν συνάντηση ξανά σε 2-3 εβδομάδες που αυτή θα έχει επιστρέψει. Την επόμενη μέρα ο Ζοζέφ διαβάζει στην εφημερίδα ότι ένα φέρι μποτ που πήγαινε Αγγλία βυθίστηκε και από τα 1435 άτομα ζουν μόνο οι 7, ενώ πολλοί αγνοούνται. Τότε πηγαίνει στην τηλεόραση να δει την είδηση και βλέπει τους επιζώντες, οι οποίοι ανάμεσα στους 7 ήταν: η Ζουλί Βινιώ, ο Ολιβιέ Μπενουά, ο Κάρολ Καρόλ, η Ντομινίκ Βιντάλ, ο Αγκουστίν Μπρουνέρ και η Βαλεντίν Ντουσάλ (όλοι ήταν ήρωες από την τριλογία, με τις παράλληλες ιστορίες να διαδραματίζονται ταυτόχρονα και με αυτόν τον τρόπο να συνδέονται). Η ταινία τελειώνει με το θλιμμένο ύφος της Βαλεντίν, με φόντο το κόκκινο, όπως ακριβώς και η φωτογραφία που είχε βγάλει.
Μπουράκ Χακί

Προσωπική ζωή

Από το 2001 μέχρι το 2012 ήταν παντρεμένος με την επίσης ηθοποιό Σεμά Σιμσέκ, με την οποία απέκτησαν κι έναν γιο, τον Ριούζγκαρ. Από το 2017 είναι ζευγάρι με την Ελληνίδα μοντέλο Χαρά Παππά.
Καλίνκα

Καλίνκα («χιονάτη») είναι δημοφιλέστατο ρωσικό λαϊκο τραγούδι σε στίχους και μελωδία του ρώσου συνθέτη Ίβαν Πέτροβιτς Λαριοόνωφ του 1860. Συνοδεύεται με μπαλαλάικα. Εγχώρια και  παγκοσμίως συγκαταλέγεται στα πλέον δημοφιλή τραγούδια της ρωσικής κουλτούρας. Ακούγεται σε αθλητικές και κοινωνικές εκδηλώσεις.

To τραγούδι

Η «Καλίνκα» (ρωσικά «Калинка») είναι ένα από τα πιο γνωστά ρώσικα τραγούδια. Το συνέθεσε το 1860 ο Ρώσος συνθέτης και λαογράφος Ivan Larionov (Иван Петрович Ларионов), και παρουσιάστηκε για πρώτη φορά στην πόλη Σαρατόβ (Саратов), ως μέρος μιας θεατρικής του παράστασης. Σύντομα, το τραγούδι προστέθηκε στη λαϊκή παράδοση της Ρωσίας.
Το ρεφρέν του τραγουδιού αναφέρεται στην Καλίνκα, έναν ανθοφόρο φυλλοβόλο θάμνος, που μπορεί να φτάσει σε ύψος τα 4 μ. και καλλιεργείται για καλλωπιστικούς λόγους. Η επιστημονική της ονομασία είναι Viburnum opulus, και η κοινή της ονομασία χιονόσφαιρα ή χιονόμπαλα, από τα άνθη της που είναι λευκά και σφαιρικά. 
Ο ρυθμός του ρεφρέν είναι γρήγορος και οι στίχοι χαρούμενοι. Ένας από τους πιο γνωστούς ερμηνευτές του τραγουδιού ήταν ο σολίστ της Χορωδίας του Κόκκινου Στρατού της ΕΣΣΔ Ευγένειος Μπελιάεφ (Евгений Михайлович Беляев, 1926-1994).

Στα ελληνικά

Στα Ελληνικά, οι στίχοι έχουν μεταφραστεί από τον ποιητή Γιάννη Ρίτσο. Έχει ερμηνευτεί από τη Μαργαρίτα Ζορμπαλά στο άλμπουμ 12 Ρούσικα λαϊκά τραγούδια, που κυκλοφόρησε το 1977.
Καλίνκα, καλίνκα, καλίνκα μου εσύ,

έι, βατόμουρο του κήπου, κοπέλα χρυσή.

Άι, ξαπλώστε με μέσ' στο πευκόδασο

ύπνο σμαραγδένιο να κοιμηθώ,

άι, λιούλι - λιούλι, άι, λιούλι - λιούλι,

ύπνο σμαραγδένιο να κοιμηθώ.

Καλίνκα, καλίνκα, καλίνκα μου εσύ,

έι, βατόμουρο του κήπου, κοπέλα χρυσή.

Άι, πευκάκι μου πράσινο, πράσινο,

μην πευκοβουίζεις, να σε χαρώ,

άι, λιούλι - λιούλι, άι, λιούλι - λιούλι,

μην πευκοβουίζεις, να σε χαρώ.

Καλίνκα, καλίνκα, καλίνκα μου εσύ,

έι, βατόμουρο του κήπου, κοπέλα χρυσή.

Άι, ψυχούλα μου, βατομουρούλα μου,

έλα, αγάπησέ με, έλα πια,

άι, λιούλι - λιούλι, άι, λιούλι - λιούλι,

έλα, αγάπησέ με, έλα πια.

Καλίνκα, καλίνκα, καλίνκα μου εσύ,

έι, βατόμουρο του κήπου, κοπέλα χρυσή.
Ζαμπόνι Φωκίδας

Περιβάλλον

Στο ασβεστολιθικό υπόστρωμα της βραχονησίδας φύεται αλοφυτική βλάστηση με salicornia.
Νίκος Δεληπρίμης

Καριέρα

Ο Νίκος Δεληπρίμης ξεκίνησε την καριέρα του στο χώρο της πετοσφαίρισης στις ακαδημίες του Ολυμπιακού Πειραιώς, στις οποίες βρισκόταν από το 2000. Το 2006 υπέγραψε το πρώτο του επαγγελματικό συμβόλαιο με το σύλλογο, ωστόσο ένα χρόνο αργότερα αποτέλεσε παρελθόν, καθώς αποφάσισε να συνεχίσει την καριέρα του στον Α.Ο. Κηφισιάς.
Στην ομάδα της Κηφισιάς παρέμεινε μέχρι και το 2013, με εξαίρεση τη σεζόν 2010-11, κατά τη διάρκεια της οποίας αγωνίστηκε με τα χρώματα του Μίλωνα.
Την περίοδο 2013-14, ο Δεληπρίμης μετεγγράφη στον Οδυσσέα Αμαρουσίου, στον οποίο ωστόσο παρέμεινε μόνο για ένα χρόνο καθώς το 2014 πήρε μεταγραφή στον Σ.Φ.Π. Χανίων.
Το καλοκαίρι του 2015, ο Δεληπρίμης επέστρεψε στον Ολυμπιακό Πειραιώς, οκτώ χρόνια μετά την πρώτη του αποχώρηση από το σύλλογο.
Στην ομάδα του Πειραιά παραμένει μέχρι σήμερα.
UEFA

Ηγεσία

Ο πρόεδρος της UEFA εκλέγεται από τους προέδρους των ομοσπονδιών που την απαρτίζουν. Ο πρόεδρος της UEFA είναι αυτόματα αντιπρόεδρος της FIFA.
Ο σημερινός πρόεδρος, πρώην Γάλλος ποδοσφαιριστής, Μισέλ Πλατινί, εξελέγη στις 26 Ιανουαρίου 2007 με 23 ψήφους υπέρ έναντι 27 (και δύο άκυρες ψήφους). Ο προκάτοχός του Λέναρτ Γιόχανσον, ο οποίος υπηρέτησε ως πρόεδρος για 17 χρόνια, έγινε «Επίτιμος Πρόεδρος». Το 2010, ο Πλατινί είναι υποψήφια να διαδεχθεί τον εαυτό του και επανεκλέγεται ομόφωνα «δια βοής».

Εκτελεστική Επιτροπή

Η Εκτελεστική Επιτροπή είναι ελεγκτικό όργανο της UEFA. Αποτελείται από δεκαέξι μέλη, συμπεριλαμβανομένου ενός προέδρου και πέντε αντιπροέδρων. Εκλέγονται κατά το ήμισυ ανά διετία. Η θητεία ενός μέλους είναι τετραετής. Τέσσερις αντιπρόεδροι και ο ταμίας εκλέγονται από τα μέλη του.
Τον Μάρτιο του 2009, η Εκτελεστική Επιτροπή αποτελείτο από τον Πρόεδρο Μισέλ Πλατινί, και τους αντιπροέδρους Σενές Ερζίκ, πρώην πρόεδρο της Τουρκικής Ομοσπονδίας, Τζέφρι Τόμσον, πρώην πρόεδρο της Ποδοσφαιρικής Ομοσπονδίας της Αγγλίας, Άνχελ Μαρία Βιγιάρ Λόνα, πρώην Ισπανό ποδοσφαιριστή, Μάριο Λευκαρίτη, Κύπριο και Γιόζεφ Μιφσούντ από τη Μάλτα. Ανάμεσα στα άλλα δέκα μέλη, στη συνέχεια, περιλαμβάνονται ο πρώην ποδοσφαιριστής της Ρουμανίας Μιρτσέα Σάντου και ο πρόεδρος της Γερμανικής Ομοσπονδίας Τέο Σβάντσιγκερ.

Λογότυπο

Το λογότυπο της UEFA έχει υποστεί ορισμένες αλλαγές, από την ίδρυση της Ένωσης έως και σήμερα. Ακολουθούν οι εκδοχές του από το 1992, χρονιά κατά την οποία μετονομάστηκε μια σημαντική διοργάνωσή της.
Μίμης Μανιάκης

Βιογραφικό

Ο Μίμης Μανιάκης ξεκίνησε την καριέρα του στα τέλη της δεκαετίας του ’50 στον Παναθηναϊκό, με τον οποίο κατέκτησε τρία πρωταθλήματα το 1960, 1961 και 1962. Όμως, αγωνιζόταν σπάνια στη βασική ομάδα. Το 1963 έπαιξε στον Πανιώνιο και στη συνέχεια πήγε στην ΑΕΚ ως αναπληρωματικός του Σεραφείδη και κατέκτησε άλλο ένα πρωτάθλημα το 1968.
Το 1968 πήρε μεταγραφή στον Πανιώνιο, όπου έπαιξε δυο ακόμα σεζόν πριν κλείσει την καριέρα του, ως βασικός εναλλάξ με τον Κουρκουβέλα.
Τζον Ντένσμορ

Βιογραφία

Ο Ντένσμορ γεννήθηκε στο Λος Άντζελες το 1944 και ασχολήθηκε με την μουσική από την παιδική του ηλικία, μαθαίνοντας αρχικά, πιάνο και στη συνέχεια τύμπανα. Σπούδασε στο "City College" της Σάντα Μόνικα και στο "California State University" μελέτησε την τζαζ μουσική.
Στα 21 του χρόνια ανέλαβε τα τύμπανα των Doors, παραμένοντας μαζί τους μέχρι τη διάλυση τους το 1973, δύο χρόνια μετά τον θάνατο του τραγουδιστή Τζιμ Μόρισον. Μαζί τους, γνώρισε μεγάλη επιτυχία με τα έξι στούντιο άλμπουμ που κυκλοφόρησαν μέχρι το 1971 να ανεβαίνουν στο Top-10 του Billboard και να γίνονται πλατινένια, ενώ ένας δίσκος και δύο σινγκλ τους σκαρφάλωσαν στην κορυφή των αμερικάνικων τσαρτ.
Ο Ντένσμορ έδειξε κατά καιρούς τη δυσαρέσκεια του για την καταστροφική συμπεριφορά του Μόρισον, παραιτούμενος για μία ημέρα το 1967. Μετά τον θάνατο του Μόρισον, οι Doors συνέχισαν ως τρίο, κυκλοφορώντας δύο δίσκους με μέτρια εμπορική επιτυχία, πριν διαλυθούν οριστικά το 1973.

Μετά την διάλυση των Doors, ο Ντένσμορ δημιούργησε τους Butts Band μαζί με τον κιθαρίστα Ρόμπι Κρίγκερ, ηχογραφώντας δύο άλμπουμ μέχρι το 1975, όταν και διαλύθηκαν.
Κατά την δεκαετία του '80, ασχολήθηκε με την χορευτική μουσική περιοδεύοντας για δύο χρόνια στις Ηνωμένες Πολιτείες με τους Bess Snyder and Co.. Μέσα στη δεκαετία έλαβε το βραβείο "LA Weekly Theater Award" για την μουσική στο "Methusalem" του Τιμ Ρόμπινς και το "NAACP award" για το έργο "Rounds". Στη συνέχεια, συμμετείχε στις ταινίες "Get Crazy", "Dudes" και "The Doors".

Το 1990, εξέδωσε την αυτοβιογραφία του με τίτλο "Riders On The Storm", ενώ το 1993 εντάχθηκε στο "Rock and Roll Hall of Fame" μαζί με τους Doors.
Το 2006, κυκλοφόρησε το πρώτο του προσωπικό άλμπουμ με το συγκρότημα του, τους Tribaljazz και επτά χρόνια αργότερα επανήλθε στα φώτα της δημοσιότητας με το βιβλίο "The Doors Unhinged", το βιβλίο που έγραψε για την δικαστική του διαμάχη με τους Κρίγκερ και Μάνζαρεκ για τα δικαιώματα του ονόματος των Doors.
Μικόλα Αζάροβ

Πρώτα χρόνια

Γεννήθηκε στην Καλούγκα της Σοβιετικής Ένωσης και αποφοίτησε από το Κρατικό Πανεπιστήμιο της Μόσχας. Απέκτησε ντοκτορά στη γεωλογία και στην ορυκτολογία. Το 1984 εγκαταστάθηκε μόνιμα στην Ουκρανία.

Πολιτική καριέρα

Ο Αζάροβ υπηρέτησε στο αξίωμα του επικεφαλής της οικονομικής επιτροπής του κοινοβουλίου (Verkhovna Rada) την περίοδο 1995–1997. Υπήρξε επίσης επικεφαλής της φορολογικής υπηρεσίας του κράτους (1996–2002) και κατάφερε να διατηρήσει άριστους δεσμούς με την κυβέρνηση του προέδρου Λεονίντ Κούτσμα.
Όντας περισσότερο τεχνοκράτης παρά πολιτικός, ο Δρ. Αζάροβ ανάλαβε αντιπρόεδρος της κυβέρνησης και υπουργός οικονομικών στα τέλη Νοεμβρίου του 2002, όταν ανέλαβε το υπουργικό συμβούλιο του Βίκτορ Γιανουκόβιτς. Την περίοδο εκείνη έγιναν οικονομικές μεταρρυθμίσεις και ο ρυθμός αύξησης του ετήσιου ΑΕΠ διαμορφώθηκε στο 12,1% το 2004, από το 9,6% του 2003.
Στις 7 Δεκεμβρίου 2004 ο Αζάροφ έγινε για πρώτη φορά υπηρεσιακός πρωθυπουργός, αξίωμα που διατήρησε ως τις 28 Δεκεμβρίου 2004, έπειτα από την πολιτική κρίση αναφορικά με τις προεδρικές εκλογές. Μετά τον επαναληπτικό γύρο των προεδρικών εκλογών , ο Γιανουκόβιτς επεχείρησε να ανακτήσει την πρωθυπουργία, τελικά όμως παραιτήθηκε στις 31 Δεκεμβρίου 2004. Η επίσημη διάλυση της κυβέρνησης έγινε στις 5 Ιανουαρίου 2005 και για μία ακόμη φορά ο Αζάροβ έγινε υπηρεσιακός πρωθυπουργός, ως την ορκωμοσία του Βίκτορ Γιούστσενκο στο ύπατο αξίωμα. Αντικαταστάθηκε στις 24 Ιανουαρίου 2005 από την Γιούλια Τιμοσένκο.
Ο Αζάροβ παρέμεινε ισχυρός σύμμαχος του Γιανουκόβιτς και όταν ο τελευταίος έγινε ξανά πρωθυπουργός στις 4 Αυγούστου 2006, διορίστηκε πρώτος αντιπρόεδρος της κυβέρνησης και υπουργός οικονομικών.
Έπειτα από την εκλογή του Γιανουκόβιτς στην προεδρία της χώρας το 2010 , ο Αζάροβ συμπεριλήφθηκε στους τρεις υποψηφίους που ήταν επιλογές του προέδρου για το αξίωμα του πρωθυπουργού και παρουσιάστηκαν στις 21 Φεβρουαρίου 2010, μαζί με τους Σέργκι Τιγκίπκο και Αρσένι Γιατσενιούκ.
Διορίστηκε πρωθυπουργός από την Verkhovna Rada στις 11 Μαρτίου 2010 με 242 ψήφους επί συνόλου 343 βουλευτών που ήταν παρόντες στην σχετική ψηφοφορία.

Πολιτιστικό  προφίλ

Ο ίδιος δεν ομιλεί καλά την ουκρανική γλώσσα, ωστόσο έχει δηλώσει ότι αυτός και τα μέλη της κυβέρνησής του θα μιλούν ουκρανικά.

Βουλευτικές εκλογές 2012

Έπειτα από τη διεξαγωγή των βουλευτικών εκλογών στην Οκρανία, στις 28 Οκτωβρίου 2012, ο Αζάροφ επανεξελέγη βουλευτής, ως επικεφαλής στη λίστα του Κόμματος των Περιοχών. Εν συνεχεία παραιτήθηκε από Πρωθυπουργός και η κυβέρνησή του παρέμεινε με τον ίδιο ως υπηρεσιακό, στις 3 Δεκεμβρίου 2012.

Παραίτηση 2014

Έπειτα από πολλές εβδομάδες διαδηλώσεων του Euromaidan και το θάνατο πολιτών σε συγκρούσεις με τις δυνάμεις ασφαλείας ο Αζάροβ υπέβαλε την παραίτησή του από την πρωθυπουργία στις 28 Ιανουαρίου 2014. Η παραίτησή του έγινε δεκτή από τον πρόεδρο Γιανουκόβιτς για την ειρηνική διευθέτηση της κρίσης στη χώρα.
Βανάδιο

Ιστορικά στοιχεία

Το βανάδιο παρασκευάστηκε το 1801 από τον Ισπανό χημικό Αντρές ντελ Ρίο (Andrés Manuel del Río), ο οποίος μελετούσε δείγμα που είχε ανακαλύψει στο Μεξικό, όπου βρισκόταν εγκατεστημένος. Κάνοντας αρκετά πειράματα, πείστηκε ότι είχε ανακαλύψει ένα νέο στοιχείο, του οποίου οι ενώσεις είχαν πολλά και ποικίλα χρώματα, γι' αυτό και το ονόμασε "παγχρώμιο". Αργότερα, διαπίστωσε ότι οι περισσότερες ενώσεις του, όταν θερμαίνονταν, αποκτούσαν ερυθρό χρώμα, και του απέδωσε το όνομα "ερυθρόνιο" (από το ελληνικό "ερυθρός"). Για να βεβαιωθεί για την ανακάλυψή του, έστειλε δείγματα στο διάσημο χημικό της εποχής Χούμπολντ (Humboldt), o οποίος τα απέστειλε στον Γάλλο χημικό Κολέ-Ντεκοτίλ (Collet-Descotils), ο οποίος, όμως, εντοπίζοντας και ενώσεις του χρωμίου στα δείγματα, συμπέρανε εσφαλμένα ότι επρόκειτο απλά για χρώμιο μη επαρκώς καθαρό. Ο ντελ Ρίο κατέληξε και αυτός στο συμπέρασμα ότι πράγματι είχε κάνει λάθος και σταμάτησε τις έρευνές του. Χρειάστηκε να περάσουν περίπου τριάντα χρόνια για να ανακαλυφθεί ξανά από το Σουηδό χημικό Νιλς Σέφστρεμ (Nils Gabriel Sefström). Αυτός διαπίστωσε την πολυχρωμία των ενώσεων του νέου στοιχείου και του απέδωσε το όνομα "Βανάδιο", από τη θεά της Σκανδιναβικής Μυθολογίας Βανάντις (Vanadis). Σε σχεδόν τελείως καθαρή μορφή παρασκευάστηκε το 1867 από τον Βρετανό Χένρι Ρόσκο (Henry Enfield Roscoe).

Προέλευση

Το βανάδιο απαντάται σε περίπου 65 διαφορετικά ορυκτά. Τα σημαντικότερα από αυτά είναι ο καρνοτίτης (K₂(UO₂)₂(VO₄)₂. 1-3H₂O), ο βαναδινίτης (Pb₅(VO₄)₃Cl), o ροσκοελίτης (K(V,Al,Mg)₂AlSi₃O₁₀(OH)₂ και o πατρονίτης (VS₄). Απαντάται, επίσης, σε ορισμένα κοιτάσματα αργού πετρελαίου, ορυκτών ανθράκων και βιτουμενίτες. Η εμφάνισή του εκεί πρέπει να συνδέεται με την ανεύρεσή του στο κυκλοφορικό σύστημα ορισμένων σύγχρονων κατώτερων οργανισμών (εχινοδέρμων), όπου υποκαθιστά εν μέρει το σίδηρο στην αιμοσφαιρίνη. Φασματοσκοπικά έχει εντοπιστεί η ύπαρξή του σε αρκετά άστρα.

Ιδιότητες

Το βανάδιο είναι αργυρόλευκο μέταλλο, με ισχυρή λάμψη σε πρόσφατες τομές του, μαλακό και εύθρυπτο. Παρουσιάζει μεγάλη ανθεκτικότητα στη διάβρωση, καθώς δεν προσβάλλεται από καυστικά αλκάλια, υδροχλωρικό οξύ και θειικό οξύ, δεν αντιδρά με το οξυγόνο της ατμόσφαιρας ούτε προσβάλλεται από το θαλάσσιο νερό. Ωστόσο, σε σχετικά μέσες θερμοκρασίες (660ο C) αντιδρά άμεσα με το ατμοσφαιρικό οξυγόνο. Γι' αυτό το λόγο δε χρησιμοποιείται αυτούσιο, αλλά υπό μορφή κραμάτων, ιδιαίτερα με σίδηρο δίνοντας βαναδιούχους χάλυβες, οι οποίοι παρασκευάζονται όχι από καθαρό μέταλλο αλλά με ανάμιξη πεντοξειδίου του βαναδίου με χάλυβα.

Χρήσεις

Το βανάδιο χρησιμοποιείται στην κατασκευή ειδικών κραμάτων, ιδιαίτερα χαλύβων, καθώς αποτελεί σημαντικό παράγοντα σταθεροποίησης των σιδηροκαρβιδίων.
Οι ενώσεις του έχουν ποικίλες χρήσεις: Το πεντοξείδιο του χρησιμοποιείται στην κεραμική και είναι από τους σημαντικότερους καταλύτες της πετροχημικής βιομηχανίας και στην παρασκευή θειικού οξέος. Ορισμένες ενώσεις του χρησιμοποιούνται ως συμπληρώματα διατροφής για το "body building" και επειδή αυξάνουν την παραγωγή ινσουλίνης.
2352 Κουρτσάτοφ

Φυσικά χαρακτηριστικά

Τα φυσικά χαρακτηριστικά του Κουρτσάτοφ είναι άγνωστα.